पिता मियांसिह दा लौह‌्की उमरी च सुर्गबास होई जाने परैत्त संसारसिंह गी नौकरी करने पेई गेईं ते उस बेलै दी राजपूत प्रथा मताबक संसारसिंह होरें फोजी नौकरी करी लैती। जे. सी. साठे हुन्दे मताबक ओ ‘रघुप्रताप’ नां दी यूनटै च सपाही दी स्हीयता च भरथी होए हे ब थोह‌्ड़ा-मता पढ़े-लिखे होने कारण तौले गै ‘नायक’ दे औह‌्दे पर पुज्जी गे। फ्ही रूड़की जाइयै सर्वेयर दा मतिहान पास कीता जिसदे फलसरूप उंदी तरक्की करियै उनें गी ‘नान-कमीशन’ अफसर बनाई दित्ता गेआ, उनें दिनें दी राजपूतें च चली आई दी परम्परा अनुसार उंदे मभनें झाएं किशं समें लेई फौजी नौकरी कीती फी पिच्छुआं हरिसिंह पुलस-अफसर बनी गेआ। सभनें शा निकड़ा कुमेर सिंह लैफ्टीनैंट करनैल गौरी नंदन साठे (जे. सी. साठे हुन्दा दादा) जरियै उंदी गै यूनटा च भरथी होई गेआ पर घट्ट बरेसा दा होने कारण उसी ‘बैंड’ यूनट च रक्खी लैता गेआ हा। संसार सिंह होरें गी जद पता लग्गा जे कुमेर सिंह स्कूली पढ़ाई छोड़ियै फौजा च भरथी होई गेआ ऐ तां उनें कप्तान देवी सरन साठे होरें गी बिच पोआइयै कुमेर सिंह दा नामा गौरी नंदन हुदे शा फौजा चा कटोआइयै उसी अखनूर परताई भेजेआ। बशक्क बाद च कुमेर सिंह पंजाब रैजीमैंट दी “रुद्र च 1913 आ. च भरथी होई गेआ। जम्मू-कश्मीर दा रियास्ती पुलस-बैंड ते केन्द्री सीमा सुरक्षा बल दे बैंड दा श्रीगगेश कुमेर सिंह ने गै कीता दा ऐ।”